b'\n_START_ARTICLE_\nMihnea Gheorghiu\n_START_SECTION_\nStudii\n_START_PARAGRAPH_\nEste fiul anticarului Dumitru Gheorghiu \xc8\x99i al so\xc8\x9biei sale, \xc3\xaenv\xc4\x83\xc8\x9b\xc4\x83toarea Alexandrina. A urmat \xc8\x99coala primar\xc4\x83 \xe2\x80\x9eMadona Dudu\xe2\x80\x9d \xc8\x99i liceul \xe2\x80\x9eFra\xc8\x9bii Buze\xc8\x99ti\xe2\x80\x9d din Craiova, apoi a urmat studii de litere \xc8\x99i filozofie la Universitatea din Bucure\xc8\x99ti, iar \xc3\xaen 1947 \xc8\x99i-a dat doctoratul. A continuat specializarea \xc3\xaen Fran\xc8\x9ba, Italia, Marea Britanie \xc8\x99i SUA. \xc3\x8en anul 1964, Mihnea Gheorghiu a devenit doctor docent.\n_START_SECTION_\nActivitate profesional\xc4\x83\n_START_PARAGRAPH_\nMihnea Gheorghiu a debutat ca scriitor \xc3\xaen anul 1937, cu o suit\xc4\x83 de poeme reunite \xc3\xaen volumele Anna-Mad \xc8\x99i Ultimul peisaj al ora\xc8\x99ului cenu\xc8\x99iu, urmate de volumele Balade, Ultimul peisaj, \xc3\x8ent\xc3\xa2mpl\xc4\x83ri din Marea R\xc4\x83scoal\xc4\x83. Atras de personalitatea domnitorului c\xc4\x83rturar Dimitrie Cantemir, Mihnea Gheorghiu i-a dedicat dou\xc4\x83 romane cu caracter eseistic \xe2\x80\x93 Dou\xc4\x83 ambasade, reluat sub titlul A venit un om din r\xc4\x83s\xc4\x83rit. Au urmat romanul Enigma din strada presei \xc8\x99i volumul de povestiri Cele dou\xc4\x83 roze dup\xc4\x83 piesele lui William Shakespeare. \xc3\x8entre 1944 \xc8\x99i 1946 a fost redactor-\xc8\x99ef al ziarului \xe2\x80\x9eSc\xc3\xa2nteia tineretului\xe2\x80\x9d. \xc3\x8encep\xc3\xa2nd cu 1948-1949, abordeaz\xc4\x83 proletcultismul, adic\xc4\x83 pactizeaz\xc4\x83 cu noua putere comunist\xc4\x83 instalat\xc4\x83 aparent definitiv dup\xc4\x83 ce regele Mihai I este silit s\xc4\x83 abdice. _NEWLINE_Fondeaz\xc4\x83 \xc3\xaen 1961 revista \xe2\x80\x9eSecolul 20\xe2\x80\x9d, al c\xc4\x83rei redactor-\xc8\x99ef r\xc4\x83m\xc3\xa2ne p\xc3\xa2n\xc4\x83 \xc3\xaen 1963._NEWLINE_Ca dramaturg, Mihnea Gheorghiu a scris mai multe drame istorice prezentate pe scenele din Rom\xc3\xa2nia \xc8\x99i din str\xc4\x83in\xc4\x83tate, printre acestea num\xc4\x83r\xc3\xa2ndu-se Tudor din Vladimiri, Istorii dramatice, Zodia taurului, Patetica \xe2\x80\x9977, c\xc4\x83rora li se adaug\xc4\x83 scenariile de filme pentru Porto-Franco, Tudor, Zodia Fecioarei, P\xc4\x83durea pierdut\xc4\x83, Cantemir, Hyperion, T\xc4\x83nase Scatiu, Burebista. _NEWLINE_Cu acela\xc8\x99i spirit erudit \xc8\x99i subtil, el a scris studii \xc8\x99i eseuri de critic\xc4\x83 \xc8\x99i istorie a culturii adunate \xc3\xaen volumele Modalitatea conformist\xc4\x83 a artei, Orient\xc4\x83ri \xc3\xaen literatura str\xc4\x83in\xc4\x83, Scene din via\xc8\x9ba lui Shakespeare, Scrisori din imediata apropiere. A fost deosebit de apreciat ca traduc\xc4\x83tor, printre al\xc8\x9bii, ai lui Gabriel Garcia Marquez \xc8\x99i William Shakespeare.\n_START_SECTION_\nPremii\n_START_PARAGRAPH_\nCa recunoa\xc8\x99tere a valorii operei sale, Mihnea Gheorghiu a fost ales membru \xc3\xaen numeroase institu\xc8\x9bii de prestigiu din \xc8\x9bar\xc4\x83 \xc8\x99i din str\xc4\x83in\xc4\x83tate, printre acestea num\xc4\x83r\xc3\xa2ndu-se Uniunea Scriitorilor din Rom\xc3\xa2nia, Uniunea Cinea\xc8\x99tilor din Rom\xc3\xa2nia (UCIN), Academia de Istorie din Caracas, Asocia\xc8\x9bia interna\xc8\x9bional\xc4\x83 Shakespeare, Academia de \xc8\x98tiin\xc8\x9be din New York._NEWLINE_Pentru opera sa, Mihnea Gheorghiu a fost distins cu mai multe \xc3\xaenalte distinc\xc8\x9bii culturale, printre care premiul \xe2\x80\x9eIon Luca Caragiale\xe2\x80\x9d al Academiei Rom\xc3\xa2ne, al Uniunii Cinea\xc8\x99tilor, premii speciale ale festivalurilor de film de la Barcelona, Buenos Aires \xc8\x99i Cork, premiul special \xe2\x80\x9eCrucea Sudului\xe2\x80\x9d la Mar del Plata \xc8\x99i premiul \xe2\x80\x9eErasmus\xe2\x80\x9d. De asemenea, a fost distins cu titlu de Doctor Honoris Causa al mai multor institu\xc8\x9bii de \xc3\xaenv\xc4\x83\xc8\x9b\xc4\x83m\xc3\xa2nt superior. A fost decorat cu \xe2\x80\x9eMeritul Cultural\xe2\x80\x9d clasa I, Ordinul \xe2\x80\x9eAp\xc4\x83rarea Patriei\xe2\x80\x9d, Ordinul \xe2\x80\x9ePentru Merit\xe2\x80\x9d, Ordinul Literelor \xc8\x99i Artelor (Fran\xc8\x9ba), Ordinul pentru Merit (Germania), Ordinul Republicii Italiene, Italian Order of Merit, Order of Orange-Nassau (Olanda). Ora\xc8\x99ul New Orleans i-a decernat titlul de cet\xc4\x83\xc8\x9bean de onoare._NEWLINE_\xe2\x80\x9ePrin \xc3\xaentreaga sa oper\xc4\x83 \xc8\x99i activitate, academicianul Mihnea Gheorghiu r\xc4\x83m\xc3\xa2ne \xc3\xaen memoria noastr\xc4\x83 ca un reper al vie\xc8\x9bii culturale din \xc8\x9bara noastr\xc4\x83, ale c\xc4\x83rui contribu\xc8\x9bii se \xc3\xaenscriu \xc3\xaen istoria culturii rom\xc3\xa2ne\xc8\x99ti contemporane\xe2\x80\x9d, se arat\xc4\x83 \xc3\xaen comunicatul Academiei Rom\xc3\xa2ne._NEWLINE_Este tat\xc4\x83l Manuelei Gheorghiu, cunoscut critic de film \xc8\x99i apreciat profesor universitar dr. la UNATC. Mihnea Gheorghiu a \xc3\xaencetat din via\xc8\x9b\xc4\x83 la 92 de ani pe data de 11 decembrie 2011.'